Gauteng-polisie waarsku teen rondloperleeusArgieffoto: Sanparke Die polisie het inwoners van Fochville en omliggende gebiede in Gauteng Saterdag gewaarsku teen vyf rondloperleeus. Kapt. Appel Ernst, woordvoerder van die polisie, sê ŉ enkele rondloperleeu is sowat twee weke gelede aangemeld, maar die polisie het intussen vier ander leeus ook in die gebied gewaar. Ernst sê die polisie het glo Vrydagaand groot dele van die Fochville-gebied gepatrolleer en op dié vyf leeus langs die R54-hoofweg afgekom. Sy sê die leeus, glo ŉ volgroeide leeumannetjie en vier jonger leeus waarvan die geslag onbekend is, het glo toegang gekry tot ŉ plaas waar hulle besig was om aan iets te vreet. Volgens Ernst kon die polisie nie daarin slaag om die leeus te vang nie. “Die opsporing en vang van die leeus in die nag was moeilik. Die polisie werk nou saam met talle organisasies waaronder natuurbewaringsorganisasies om die situasie te analiseer en moontlik die leeus te vang,” sê sy. Ernst het gesê inwoners van die Fochville-gebied moet waaksaam wees wanneer hulle buite hul huise is. Dit is in dié stadium nie seker waar die leeus ontsnap het nie aangesien daar ŉ groot aantal wildlewe-organisasies in die omgewing is. Enigiemand met meer inligting word aangemoedig om adjudant-offisier WO Esterhuysen te bel by 079 895 0526 of 076 799 5371.